**USAID ва ФАО таҷрибаҳои беҳтаринро дар самти амният ва бехатарии биологӣ дар Тоҷикистон пешбарӣ мекунанд**

***26 декабри соли 2024, Душанбе*** – USAID ва Созмони озуқаворӣ ва кишоварзии Созмони Милали Муттаҳид (ФАО) дар ҳамкорӣ бо Кумитаи бехатарии озуқаворӣ назди Ҳукумати Ҷумҳурии Тоҷикистон санаҳои 24-26 декабри соли ҷорӣ барои байторон ва кишоварзон дар Тоҷикистон омӯзиши серӯза оид ба амнияти биологӣ баргузор карданд. Омӯзиш дар доираи лоиҳа оид ба баланд бардоштани иқтидори кишвар дар ташхиси бемориҳои зоонозӣ ва мониторинги устуворӣ ба доруҳои зиддимикробӣ дар ҳайвонот, аз ҷониби USAID маблағгузорӣ мешавад, амалӣ гардид

Омӯзиш дар фермаҳои парандапарварӣ ва чорводории маҳаллӣ баргузор гардида, ҷиҳати паҳн намудани таҷрибаи пешқадам марбут ба амнияти биологӣ барои истеҳсоли чорво бо назардошти ҷанбаҳои беҳдошт ва таҳкими иқтидори байторон ва мутахассисони соҳаи кишоварзӣ дар татбиқи чораҳои амният ва бехатарии биологӣ нигаронида шудааст. Тавассути қабули чораҳои маҷмӯӣ оид ба амнияти биологӣ ва таҷрибаҳои устувори чорводорӣ, аз ҷумла муайян кардани манбаъҳо, роҳҳо ва омилҳои интиқоли беморӣ, инчунин камбудиҳо дар системаи амнияти биологӣ дар фермаҳои парандапарварӣ ва чорводорӣ, омӯзиш ба иштирокчиён воситаҳои ҳифзи солимии ҳайвонот ва ҷамъиятиро дастрас хоҳад кард ва дар кишвар таҷрибаи бехатари кишоварзиро таъмин хоҳад намуд.

«Омӯзиш як марҳилаи муҳим дар талошҳои Тоҷикистон ҷиҳати таҳкими системаҳои тандурустӣ ва такмили таҷрибаҳои чорводорӣ мебошад», - гуфт Агаси Арутюнян, и.в. Намояндаи ФАО дар Тоҷикистон. «Ин фаъолият, ки аз ҷониби USAID дастгирӣ карда мешавад, на танҳо ба пешгирии интиқоли бемориҳои зоонозӣ мусоидат мекунад, балки инчунин солимии умумии ҳайвонотро, ки барои солимии аҳолӣ, ҳифзи муҳити зист ва кишоварзии устувор дар Тоҷикистон муҳим аст, беҳтар мегардонад», - илова намуд Агаси Арутюнян.

Иштирокчиёни омӯзиш оид ба чораҳои самараноки амнияти биологӣ марбут ба тозакунӣ ва безараргардонии биноҳо баҳри мубориза бо паҳншавии патогенҳо ва коҳиши хатари паҳншавии бемориҳои зоонозӣ дар минтақа маълумот гирифтанд.

Ғайр аз машғулиятҳои назариявӣ иштирокчиён аз фермаҳои намунавии чорводорӣ ва парандапарварӣ дидан карда, бо мисолҳои амалии парвариши хуби чорво ва таҷрибаи амнияти биологӣ шиносоӣ пайдо намуданд. Ин хоҷагиҳои намоишӣ ҳамчун намуна барои такрори таҷрибаҳои самараноки амнияти биологӣ дар саросари кишвар, таъмини натиҷаҳои беҳтари солимии ҳайвонот ва коҳиш додани хатарҳои марбут ба беморӣ ва устуворӣ ба доруҳои зиддимикробӣ дар назар дошта шудаанд.

Ҳадафи лоиҳаи ФАО ба таҳкими иқтидори Тоҷикистон дар идоракунии бемориҳои зоонозӣ ва устуворӣ ба доруҳои зиддимикробӣ, ки мушкилоти ҷиддии саломатии ҷомеаро ба бор меорад, аз ҷониби USAID маблағгузорӣ мешавад. Лоиҳа равиши ягонаи солимиро, ки робитаи байни солимии инсон, ҳайвонот ва муҳити зистро эътироф мекунад, ба стратегияҳои миллии тандурустӣ муттаҳид мекунад.

Бо мусоидат ба ҳамкории бахшҳои байторӣ, кишоварзӣ ва тандурустӣ, ин ташаббус инчунин ба беҳтар кардани назорат ва ошкор кардани бемориҳои зоонозӣ, таъмини вокунишҳои саривақтӣ ба таҳдидҳои пайдошуда мусоидат мекунад.